
O‘zbekiston Respublikasi Vazirlar Mahkamasining 2025-yil 29-apreldagi “Davlat moliyasi sohasida xavflarni boshqarish tizimini samarali tashkil etish chora-tadbirlari to‘g‘risida”gi 279-son qarori tasdiqlanganidan so‘ng vazirlikning 2025-yil 30-maydagi 136-son buyrug‘i bilan yangi tahrirdagi “O‘zbekiston Respublikasi Qishloq xo‘jaligi vazirligida moliyaviy va boshqa xavflarni aniqlash, baholash va boshqarish tartibi to‘g‘risida”gi Nizom, “O‘zbekiston Respublikasi Qishloq xo‘jaligi vazirligining Xavflarni boshqarish qo‘mitasi to‘g‘risida”gi Nizom hamda Xavflarni boshqarish qo‘mitasi tarkibi tasdiqlandi.
Vazirlik tarkibiy bo‘linmalari tomonidan xavflarni aniqlash, baholash va reestrini shakllantirish hamda aniqlangan xavflarni bartaraf etish bo‘yicha chora-tadbirlar rejasi loyihasi ishlab chiqish ishlari olib borildi.
Shu bilan birga, Ichki audit boshqarmasi tomonidan ish reja asosida Xavflarni boshqarish jarayonidagi aniqlangan xavflarning baholanishi, chora-tadbirlar rejasining ishlab chiqilishi va bajarilishi hamda xavflarni boshqarish jarayoni bilan bog‘liq audit tadbiri o‘tkazildi.
Xavf darajasi “o‘rta” va “yuqori” bo‘lgan 21 ta xavf bo‘yicha reestr shakllantirilib, 34 banddan iborat chora-tadbirlar rejasi loyihasi ishlab chiqildi hamda ko‘rib chiqish uchun Xavflarni boshqarish qo‘mitasiga kiritildi.
Xavflarni boshqarish qo‘mitasida joriy yilning 19-yanvar kuni yig‘ilish o‘tkazilib, xavflarni boshqarish jarayonidagi muammolar, uni bartaraf etish choralari hamda xavflar reestri va xavflarni bartaraf etish bo‘yicha chora-tadbirlar rejasi loyihasi ko‘rib chiqilib, tasdiqlandi.
Bundan tashqari, vazirlikda xavflarni boshqarish jarayoni bo‘yicha ichki audit tadbirlarini o‘tkazib borish Ichki audit boshqarmasining ish rejasiga kiritilgan. Shuningdek, 2025-yil 26-noyabrda Xavflarni boshqarish qo‘mitasi a’zolari hamda Yevropa Ittifoqining “ASK Facility” loyihasi ekspertlari Joys Tyunessen va Raymond van Dorn ishtirokida “Xavflarni boshqarish – Pilot tajribalardan olingan saboqlar” mavzusida seminar-yig‘ilish o‘tkazilib, tajriba almashildi.
Bugungi kunda aniqlangan xavflar ta’sirini kamaytirish bo‘yicha tasdiqlangan chora-tadbirlar rejasi ijrosini ta’minlash ishlari olib borilmoqda.
Yig‘ilish bayonlari, xavflar reestri, chora-tadbirlar rejasi ilova qilinadi.

